ការសម្ភាសន៍របស់ម៉ា​ ម៉ី គឹមហ៊ោត

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ ម៉ី គឹមហ៊ោត

ក៖​ ចឹងជាដំបូងខ្ញុំសូមថ្លែងអំណរគុណដល់ម៉ាដែលបានអនុញ្ញាតឲ្យខ្ញុំសម្ភាសន៍នៅប្រវិត្តរបស់ម៉ាណា​ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសសហរដ្ឋអាមេរិក ណាម៉ាហើយគោលបំណងដែលសកលវិទ្យាល័យចង់សម្ភាសន៍ប្រវិត្តរបស់ម៉ាគឺចង់រក្សារទុកនូវប្រវិត្តប្រជាជនខ្មែរយើងដើម្បីឲ្យកូនចៅជំនាន់ក្រោយៗគាត់អាចស្គាល់ចឹងណាម៉ាពីប្រវិត្តរបស់ជីដូនជីតាហើយនិង រៀ​នអំពីប្រវិត្តសាស្ត្ររបស់ពួកគាត់ណាម៉ា ចាសហើយចឹងពេលដែលខ្ញុំសម្ភាសន៍របស់ម៉ាណឹង ខ្ញុំនឹងដាក់ការសម្ភាសន៍របស់ម៉ានៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាម៉ា, ចឹងតើម៉ាយល់ព្រមឲ្យខ្ញុំដាក់សំភាសន៏របស់ម៉ាចូលទៅក្នុងវេបសាយរបស់សាលារៀនទេម៉ា?

ខ៖ ព្រម។

ក៖ ចាសចឹងសម្រាប់ថ្ងៃខែដែលខ្ញុំសំភាសន៏គឺ នៅថ្ងៃទី១៩ ខែមិថុនា ឆ្នាំ២០២០ ហើយការសំភាន៍ត្រូវបានធ្វើឡើងនៅភូមិបឹងដូនប៉ា ឃុំស្លរក្រាម ស្រុកសៀមរាប ខេត្តសៀមរាប ហើយខ្ញុំជាអ្នកសម្ភាសន៍ឈ្មោះឌី ណាផា ចឹងខ្ញុំចង់សួរថាតើម៉ាមានឈ្មោះអ្វីដែរ?

ខ៖​ ឈ្មោះ ម៉ី គឹមហ៊ោត។

ក៖ ចាសចឹងម៉ាមានឈ្មោះហៅក្រៅទេ?

ខ៖​ ឈ្មោះក្រៅយាយទេវតា ហៅលេងណាចៅៗនោះ។

ក៖ ចាសចុះម៉ាមានអាយុប៉ុន្មានហើយឆ្នាំនេះ?

ខ៖​ ៨២ មិនដឹង ៨៣ទេ ៨២ឆ្នាំ។

ក៖ ចឹងម៉ាចំាថាម៉ាកើតនៅថ្ងៃណាខែណាឆ្នាំណាទេ?

ខ៖ ចាំទាំងអស់។

ក៖ កើតនៅថ្ងណាម៉ា?

ខ៖ បារាំងក៏ខ្មែរ?

ក៖ បារាំក៏បាន។

ខ៖ ថ្ងៃទី១៩ ខែ៧ ឆ្នាំ១៩៣៩។

ក៖ ចុះឆ្នាំខ្មែរម៉ា?

ខ៖ ១៩៣៩ ខ្មែរអត់ចាំ ឆ្នាំថោះ ខែអាសាធ ថ្ងៃពុធ។

ក៖ ចុះម៉ាមានស្រុកកំណើតនៅឯណាដែរ?

ខ៖​ ស្រុកកំណើតស្រុកអង្គរ អង្គរវត្ត។

ក៖ ចុះម៉ាមានបងប្អូនចំនួនប៉ុន្មាននាក់?

ខ៖ អត់មាន មានតែមួយ មានតែម្នាក់ឯងអត់មានបងប្អូន។

ក៖ ចុះម៉ាមានចងចាំសាច់រឿងជាមួយកាលពីតូចរបស់ម៉ាទាំងសប្បាយ ទាំងការកំសត់បានទេម៉ា?

ខ៖ ចាំខ្លះដែរ។

ក៖ ម៉ាអាចរៀបរាប់តិចបានទេ?

ខ៖ តាំងពីនៅរៀនឬម៉េច?

ក៖ តាំងពីក្មេងមកម៉ា?

ខ៖ ពីនៅក្មេងខ្ញុំនៅអង្គរ នៅអង្គរមករៀនៅ១០មករា សាលាបឋមសិក្សារតែពេលនោះវាក្រណាស់អូន គ្មានអ្វីគ្មាននរណាមកជួយឧបត្ថមទេ មានតែភាសាបារាំងទេដែលជួបឧបត្ថម ទៅដល់វាវេទនាខ្លាំងពេក ហើយឪពុកខ្ញុំគ្មានកំរៃដល់វាវេទនាខ្លាំងពេក ជួនកាលណឹងក៏ឪពុកណឹងឲ្យជិះដំរីមករៀន ត្រលប់ដល់ម៉ោងយកដំរីទៅជិះទៅផ្ទះវិញមានតែប៉ុណ្ណឹងឯង ដល់ដើរទៅមានការហត់វាក្មេងអាយុ ១៦ ១៧ឆ្នាំហើយ

ក៖ ចឹងម៉ាធ្លាប់ធ្វើអ្វីខ្លះដែរម៉ាកាលនៅតូចៗម៉ា?

ខ៖​ ធ្លាប់ធ្វើកម្មករជប៉ុន លើដីអូនទៅធ្វើវាលយន្តហោះ វាលយន្តហោះនៅខ្វៀនណឹងណាខាងលិចអង្គរវត្ត តែភាសាបារាំងគេជួយឧបត្ថមដែលអូន លុយគេឲ្យក្នុងមួយថ្ងៃគេឲ្យ៥០០ ៥រៀលលុយខ្មែរយើងនេះណា ៥រៀលលុខ្មែរទៅ នំបុ័ងមួយកំណាត់សាច់ក្រកមួយកង់ឲ្យញុំសំរន់ ម៉ោង១០បានញុំបាយ។

ក៖ ចុះម្តាយរបស់ម៉ាគាត់ឈ្មោះអីដែរម៉ា?

ខ៖​ ម្តាយឈ្មោះសូ ហៀប ឪពុកឈ្មោះម៉ី ឡាច គាត់ជាម៉ដំរីនៅមុខអង្គរវត្ត

ក៖ ចុះមកដល់ឥឡូវឪពុករបស់ម៉ាគាត់មានអាយុប៉ុន្មានហើយម៉ាបើគិតមើលទៅ?

ខ៖ អូច្រើនណាស់ ស្លាប់អស់ទៅហើយ អត់ចាំទេក្នុងរឿងនេះព្រោះខ្ញុំវា៨២ឆ្នាំហើយ។

ក៖ ចុះម្តាយវិញម៉ា?

ខ៖​ ម្តាយកាលស្លាប់ អាយុ៤៥ឆ្នាំ មិនដឹងប៉ុន្មានឆ្នាំខ្ញុំក៏មិនចេះបូកដែរអូន។

ក៖ ចុះម៉ាមានដឹងថាឪពុកគាត់កើតនៅថ្ងៃណាខែណាឆ្នាំណាទេ?

ខ៖ អត់ចាំទេ។

ក៖ ឆ្នាំខ្មែរក៏អត់ចាំដែរ?

ខ៖ ប៉ុន្តែគាត់នៅអង្គរ អង្គរវត្ត កើតនៅអង្គរនោះឯង ហើយម្តាយភូមិខ្វៀនជិតវាលយន្តហោះ។

ក៖ ចុះម្តាយម៉ាគាត់កើតនៅថ្ងៃណាខែណាឆ្នាំណាទេ?

ខ៖ អត់ចាំ។

ក៖ ឆ្នាំខ្មែរអត់ចាំដែរម៉ា?

ខ៖ វាយូរពេក។

ក៖ ចុះម៉ាដឹងថាពួកគាត់កើតនៅឯ​ណាដែរ?

ខ៖ ឪពុកខ្ញុំកើតនៅមុខនេះ គេហៅថាភូមិអង្គរ គេហៅស្រុកអង្គរធំ។

ក៖ ចុះម៉ាមានដឹងថាឪពុកម្តាយរបស់ម៉ាគាត់ធ្វើការអីទេដើម្បីចិញ្ចឹមជីវិតទេ?

ខ៖​ ឪពុកខ្ញុំគាត់អ្នកម៉ដំរីកាលណានៅអាណានិគមរបស់បារាំង កាលណាដល់ម៉ោង ម៉ោង៦គាត់ គាត់យកដំរីទៅឈរនៅខ្នងបាខែងសព្វថ្ងៃនេះអូន ទៅបារាំងវាឡើងជិះ ទៅជូនវាដើរមើលប្រាសាទដល់ទីបញ្ចប់ទៅវាមានអីវាឲ្យនោះ ជួនកាលវាឲ្យក្រណាត់ ជួលកាលឲ្យលុយ ១រៀល ២រៀលចឹងដែរណា បារាំងនោះវាជួយឧបត្ថម ប្រាក់ខែគាត់១ខែ៣០ ចាំច្បាស់ប៉ុណ្ណោះ។

ក៖ ចុះឪពុកម្តាយរបស់ម៉ាគាត់ជាមនុស្សដែលមានលក្ខណៈបែបណាដែរម៉ា?

ខ៖ ជាលក្ខណៈស្លូតបូតទេមិនមែនជាកោងកាច។

ក៖ ចុះម៉ាបានស្គាល់អ្វីខ្លះពីគាត់ដែរទេ?

ខ៖ ស្គាល់តើគាត់ប្រកប គាត់រែកឥវ៉ាន់លក់ទៅណាម្តាយណា មានអំបិលប្រហុករែកដាក់តាមកម្មករដាច់ខែយកលុយ។

ក៖ ចុះម៉ាមានចងចាំរឿងអ្វីខ្លះពីឪពុកម្តាយរបស់ម៉ាអ្វីខ្លះទេ?

ខ៖ ចាំតែប៉ុណ្ណោះឯង ប្រកបការងារ។

ក៖ ចឹងឪពុកម្តាយរបស់ម៉ាធ្លាប់សាច់រឿងរបស់គាត់កាលពីគាត់នៅតូចៗមកកាន់ម៉ាអត់?

ខ៖ គាត់លំបាកជីវិតអ្នកក្រ ស៊ីឈ្នួលគេចុះឯងណាអូនដើម្បីចិញ្ចឹមជីវិតទៅដល់គាត់ធូរធារបានគាត់លក់អំបិល ប្រហុក ខ្ទឹម ម្ទេចទៅដើរដាក់តាមកម្មករទៅ​ ដាច់ខែកម្មករគេបើកលុយគេឲ្យទៅណា កម្មករដែលជួសជុលអង្គរណាអូន។

ក៖ ចាសចុះម៉ាមានចាំឈ្មោះជីដូន ជីតា ខាងម្តាយរបស់ម៉ាទេ?

ខ៖​ ចាំ ចាំម្តាយខាងម្តាយខ្ញុំយាយតួត ត្រូវខ្ញុំហៅគាត់យាយតួត គាត់ឈ្មោះយាយតួត។

ក៖ ចុះខាងឪពុកវិញម៉ា?

ខ៖ ឪពុកគាត់អត់ដឹងផងគាត់ងាប់ខ្ញុំអត់ទាន់ ចាំតែជីដូន។

ក៖ ចុះដឹងថាគាត់កើតនៅឆ្នាំណាទេ?

ខ៖ អត់ចាំ។

ក៖ ចុះគាត់កើតនៅកន្លែងណាម៉ាចាំទេ?

ខ៖ គាត់កើតនៅភូមិទ្រាំង ម្តាយខ្ញុំ នេះបឹងដូនប៉ានេះអូន ខាងត្បូងវត្តតិចត្រង់កន្លែងតម្បាញណាអូន គាត់នៅនោះឯង ទៅដល់គាត់ប្តីបានអីទៅបានគាត់ទៅនៅអង្គរព្រោះប្តីគាត់ស្រុកកំណើតអ្នកអង្គរវត្ត មុខនាគ គេហៅភូមិមុខនាគ។

ក៖ ចុះឪពុកម្តាយម៉ាគាត់ធ្លាប់ពីរឿងរ៉ាវជីដូនជីតារបស់គាត់មកកាន់ម៉ាខ្លះទេ?

ខ៖ មិនដឹងនិយាយរឿងអីផងទេ។

ក៖ ម៉ាអត់ចាំទេណ?

ខ៖ អត់ រវល់តែរៀន។

ក៖ ចឹងក្រុមគ្រួសារម៉ារស់នៅក្នុងខេត្តនេះអស់រយៈពេលប៉ុន្មានឆ្នាំដែរហើយ?

ខ៖ យូរដែលអូនមកពីអង្គរមក ១៦ឆ្នាំ មកជួលផ្ទះគេនៅ នៅជិតវត្តកំពង់រ័ត្ន ដល់ខ្ញុំរៀនទៅវាបែកមែកសាខាទៅរកលុយខ្លួ​នចាយបាន ក៏ចេញថ្លៃផ្ទះខ្លួនឯងបានអត់មានពិបាកឪពុកម្តាយជួយគាំទ្រទៀតទេ គាត់ក៏ប្រកបខ្លួនគាត់ទៅខ្ញុំគ្រាន់តែឈ្នួលទិញសៀវភៅរៀនអីខ្ញុំអាចរកក្រៅបានអូន។

ក៖ ចាសចុះម៉ាមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេ?

ខ៖ អត់មាន​ មានតែមិត្តភិក្ត មិនដឹងគេងាប់ មិនដឹងគេរស់ផងមិនដែលឃើញផ្ញើរអីមក។

ក៖ ចុះលោកស្វាមីរបស់ម៉ាគាត់មានឈ្មោះអ្វីដែរ?

ខ៖ ឈ្មោះបងហ៊ីង និល។

ក៖ តើម៉ារៀបអាពាហណ៍ពិពាហណ៍ជាមួយអ៊ុំប្រុសណឹងតាំងពីឆ្នាំណាដែរ?

ខ៖ តាំងពីអាយុ២៩។

ក៖ ចឹងម៉ាចាំថ្ងៃខែឆ្នាំដែលម៉ារៀបការណឹងបានទេ?

ខ៖ អត់ចាំ យូរហើយ តាំងពីសង្គមចាស់មក វាឡប់ឡែអស់បាត់។

ក៖ ចុះការរៀបអាពាហណ៍ពិពាហណ៍របស់ម៉ាណឹងរៀបចំដោយឪពុកម្តាយ ឬក៏ម៉ារៀបចំដោយចិត្តខ្លួនឯង?

ខ៖ រៀបចំដោយឪពុកម្តាយគាត់ទុកដាក់ឲ្យ ហើយនិងមិត្តភក្តិព្រមព្រៀងទាំងអស់គ្នាទៅណា។

ក៖ ចុះម៉ាបានទទួលថ្លៃជំនូនពីអ៊ុំប្រុសដែរទេ?

ខ៖ បានគេឲ្យ១៥០០០ ១៥០០០លុយខ្មែរ។

ក៖ ចាស ចុះម៉ាអាចប្រាប់ពីពេលវេលាដែលម៉ាបានជួបលោកតាដំបូងនៅឯណា ហើយការស្រលាញ់គ្នាដោយរបៀបណាបានទេម៉ា?

ខ៖ គេលើកទុកដាក់ឲ្យទេអត់មានចិត្តស្រលាញ់គ្នាទេ ដល់ខ្ញុំអាយុ២៨ ខ្ញុំដាក់ពាក្យទៅខាងគ្រូ ទៅខាងគ្រូប្រលងធ្លាក់គ្រូខ្ញុំសម្រាកបានតែ៣ខែគេជ្រើសរើសខាងផែនទី ទៅខ្ញុំដាក់ទៀតមកខាងផែនទីជាប់ ដល់ជាប់ខាងផែនទីហើយ ទៅក៏មិត្តភក្តិដែលនៅរួមការងារជាមួយគ្នាណឹង គេទុកដាក់ឲ្យខ្ញុំមានគ្រួសារខ្ញុំថាខ្ញុំមិនយកទេព្រោះខ្ញុំកូនកំព្រាគេថាយកទៅបានគោលជំហរ​ ទៅប្រធានខ្ញុំរៀបចំឲ្យទាំងអស់ គេចូលសួរដល់ឪពុកខ្ញុំ ពុកខ្ញុំព្រមឲ្យគេ ខ្ញុំអត់មានម្តាយ ម្តាយងាប់នៅសល់លោកពុក។

ក៖ ចាសចុះម៉ាចេះអាចនិងចេះសរសេរភាសាយើងខ្មែរបានល្អប៉ុណ្ណាដែរម៉ា?

ខ៖ ចេះតិចៗ។

ក៖ ចុះម៉ាបានទៅរៀននៅសាលាទេ?

ខ៖ រៀនតើកាលណឹង។

ក៖ ចុះកាលណឹងម៉ារៀននៅសាលាណាវិញ?

ខ៖​ សាលា១០មករា ១០មករារហូតមក ចប់១០មករាទៅរៀនណែ ១០មករាជំនាន់សង្គមចាស់ ក ខ គ ឃ ង ហើយរៀននៅជ័យវរន្មទី២ណឹង។

ក៖ ចាសចុះម៉ាចេះភាសាអ្វីផ្សេងក្រៅពីភាសាខ្មែរយើងទេម៉ា?

ខ៖ ចេះតែបារាំង ស្តាប់បានហើយ ខ្មែរប៉ុណ្ណឹងឯង អង់គ្លេសអត់ចេះ ព្រោះនៅក្រោមអាណានិគមរបស់បារាំង។

ក៖ ចុះម៉ាមានមិត្តភិក្តស្និតស្នាលធំធាត់មកជាមួយគ្នាមកដល់ឥឡូវទេម៉ា?

ខ៖ អូអាពតវាខ្ចិចអស់ អស់ទៅហើយអូន។

ក៖ ចុះម៉ាចាំឈ្មោះមិត្តភិក្តម៉ាកាលពីជំនាន់ណឹងបានទេ?

ខ៖ ចាំបាន។

ក៖ គាត់ឈ្មោះអីដែរម៉ា?

ខ៖ ឈ្មោះ អ៊ុច ណាវ កូនលោកស័កិ្ត៣ហេង គេទៅនៅអាមេរិកនោះមិនដឹងស្លាប់មិនដឹងរស់អត់ដឹងឥឡូវ លើកមុខគេតែងទាក់ទងមកដែរកាលណឹង ខ្ញុំមិនដឹងម៉េចវាយូរហើយ មិនដឹងគេងាប់មិនដឹងគេម៉េចផង វាចាស់រាងខ្លួន។

ក៖ ចុះម៉ាធ្លាប់ធ្លាប់ធ្វើស្រែចំការអីទេ?

ខ៖ អត់ដែលសោះ។

ក៖ ចុះម៉ាធ្លាប់ប្រកបអាជីវកម្មបែបលក្ខណៈគ្រួសារអីទេម៉ា ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីដែរទេម៉ា?

ខ៖ មានតែឃ្វាលគោឲ្យយាយប៉ុណ្ណោះឯង វាមិនជាឋិតថេរអីទេអូនអើយ ដល់ពេលវិស្សមកាលក៏ទៅឃ្វាលគោទៅ បាយមួយកញ្ចប់ទឹកមួយបំពងក៏ទៅ ដល់ម៉ោងក៏មកទៅណាដឹកគោមកវិញ។

ក៖ ចឹងម៉ាធ្លាប់ប្រកបមុខរបស់អ្វីដែរដើម្បីរកប្រាប់ចំណូលចិញ្ចឹមជីវិតដែរម៉ា?

ខ៖ ផែនទីសាលាស្រុក ពីដើមមិញនៅសាលាស្រុក។

ក៖ ចឹងម៉ាធ្លាប់ធ្វើអ្វីផ្សេងទៀតទេម៉ា?

ខ៖ អត់ ចេញពីធ្វើពីវេនណាអូន ចេញពីធ្វើការទៅ ទៅបង្រៀនគេវាយអង្គុលីលេខ ទិញអង្គុលីលេខមួយនោះឯងបង្រៀនគេអង្គុលីលេខរួចហើយ ពីម៉ោង២ចូលអង្គុលីលេខ ម៉ោង៣កន្លះចេញពីអង្គុលីលេខទៅបង្រៀនងអក្ខរកម្មលោកជំទាវ។

ក៖ ចាស តាំងពីក្មេងរហូតមកដល់ពេលនេះតើជីវិតរបស់ម៉ាមានការផ្លាស់ប្តូរអ្វីដែរម៉ា?

ខ៖ ជីវិតចេះតែតស៊ូចេះឯង ប៉ុន្តែវាមិនបានទៅរៀនសូត្រណឹងគេប៉ុន្តែថាក្នុងចំណែក។

ក៖ ចាសចុះម៉ាចូលចិត្តពិសារម្ហូបអ្វីដែរ តាំងពីក្មេងរហូតមកដល់ឥឡូវ?

ខ៖ ជីវិតអ្នកក្រ ស្អីក៏ញុំដែរហូបដែរ ម្ជូរ ប្រហើរ ឆារខួរអីទៅណាអូន ប្រហុក ម៉ាំចេញតែញុំទៅ ទៅរកម្ហូបឯណា។

ក៖ តាំងពីក្មេងៗមកម៉ាចូលចិត្តលេងល្បែងប្រជាប្រិយខ្មែរអ្វីខ្លះដែរម៉ា?

ខ៖ ចូលចិត្តតែលេងអង្គុញណឹងឯង ហើយលោតអន្ទាក់ តែប៉ុណ្ណោះឯងអូនអើយល្បែងក្មេង។

ក៖ ចុះម៉ាមានចងចាំបទចម្រៀងណាដែលម៉ាចេះតាំងពីតូចរហូតមកដល់ពេលឥឡូវទេម៉ា?

ខ៖ ច្រៀងមកកើតទេភ្លេចអស់ហើយ ចាំក៏មិនដឹងនិយាយម៉េចកើត។

ក៖ ចាសចុះម៉ាចូលចិត្តស្តាប់បទចម្រៀងអីអត់ម៉ា?

ខ៖ ចូលតិចៗ។

ក៖ ចុះក្នុងក្រុមគ្រួសារម៉ាមាននរណាចេះលេងឧបរកណ៍តន្រ្តីអីទេម៉ា?

ខ៖ អត់ សុទ្ធតែស្រី។

ក៖ តើផ្ទះរបស់ម៉ាមានលក្ខ​ណៈបែបណាដែរម៉ាតាំងពីនៅក្មេងរហូតមកដល់ឥឡូវនេះម៉ា? ផ្ទះធ្លាប់ផ្លាស់ប្តូរពីតូចមកធំ ឬវាមានលក្ខណ:ដដែល?

ខ៖ ផ្ទះមធ្យមទេអារឿងផ្ទះអូន វាមិនមែនជាខ្ទមណាស់ណាទេ វាសន្សំប្រាក់ខែវាចេះតែទិញទៅផ្ទះដីអីណាអូន។

ក៖ ចឹងតើផ្ទះណឹងម៉ាជួលគេធ្វើ ឬ ម៉ាសាងសង់ដោយខ្លួ​នឯង?

ខ៖ ឪពុកអ្នកធ្វើ ខ្ញុំគ្រាន់តែទិញដីឲ្យគាត់ គាត់ខាងម៉ដំរី គាត់ជួយទាក់ទងនឹងអ្នកស្រុកទៅក៏ទិញឈើទិញអីគេមក ធ្វើបានឲ្យកូននៅទៅណាវាតែ២ល្វែង ២បន្ទប់ ២ខ្នង ខ្ពស់ប៉ុណ្ណោះឯងអូន។

ក៖ ចុះម៉ាមានជំនាញអ្វីខ្លះពីក្រុមគ្រួសាររបស់ម៉ាដែរទេ?

ខ៖ អត់ចេះជំនាញអីទេអូន មានតែចំណេះប៉ុណ្ណោះឯង។

ក៖ ចឹងអាចម៉ាអាចនិយាយប្រាប់បានទេម៉ាពីពេលវេលាដែលម៉ាពិបាកបំផុតក្នុងជីវិត មិនថាជារឿងអ្វីដែលកើតឡើងខ្លះចំពោះម៉ា? ដូចជាជំនាន់ប៉ុល ពតម៉ាជួបឧបសគ្គអ្វីខ្លះចឹងម៉ា?

ខ៖ មិនដឹងជានិយាយថាម៉េចអូន ជួបឧបសគ្គច្រើនណាស់អូន។

ក៖ ម៉ារៀបរាប់បានទេ ម៉ាមានបញ្ហារអ្វីខ្លះ?

ខ៖ និយាយវាមិនអស់ វាតាមបើក្មេងៗ អាយុពី១៨ឆ្នាំឡើង អានោះគេឲ្យទៅរែកដី បើត្រឹមខ្ញុំវាអាយុ ៣៧ ៣៨ហើយ គេឲ្យខ្ញុំទៅកាប់ដី ពូនដី ធ្វើដាំដំឡូងមី ពោតប៉ុណ្ណោះឯង ឲ្យតែបានទៅឆីខ្លះដែរ វាអត់មានអីហូបនោះ សុំគេទៅណាគេឲ្យ១ ២ មក គ្រាន់ម៉ាហូបទៅហើយលាយបបរអីណាទៅអូន  
ព្រឹកឡើងទៅទៀត តែព្រឹកឡើងគេឲ្យទឹកត្នោត បើយើងសព្វថ្ងៃហៅកែវ គេនោះគេហៅរង្វល់ប្រវែងនេះនោះ រង្វល់ទឹកត្នោតណាមីអូននោះឯង យើងហៅកែវណា មួយកែវឲ្យផឹកទៅកាប់ដីនោះឯង ទៅពូនជើងដំឡូង បេះមន ស្លឹកមនឲ្យគេត្បាញវាចេះតែមានហើយគេប្រើនោះអូនអើយរាប់មិនអស់ទេ។

ក៖ តើម៉ាបានធ្វើអ្វីខ្លះដើម្បីឆ្លងកាត់ឧបសគ្គទាំងអស់ណឹងដែរម៉ា?

ខ៖ ចេះតែតស៊ូរបបអាពតឲ្យផុតត្រើយទៅគេឲ្យធ្វើអីក៏ធ្វើទៅអត់មានការជជែកប្រណាំងនឹងគេទេ ចាសតស៊ូឲ្យផុតទៅវៀតណាមចូលមករត់ព្រុច ចូលជាមួយវៀតណាម ទៅវាផុតហើយអូន វាផុតក្នុងការទឹកភ្នែករហេមរហាមអីនោះវាផុតអស់ហើយ មកផឹកកាហ្វេម្តង មិនដែលបានផឹកកាហ្វេ។

ក៖ ចុះម៉ាមានបទពិសោធន៍ល្អៗអ្វីខ្លះដែរនៅក្នុងជីវិតរបស់ម៉ា ដូចជាពេលវេលាសប្បាយៗអីចឹងណា?

ខ៖ មិនមានសប្បាយអ្វីទេអូន មានទុក មានសប្បាយ មានមធ្យមទៅតាមលក្ខណៈប្រពៃណី។

ក៖​ ចឹងកាលពីនៅក្មេងម៉ាមានក្តីស្រម៉ៃអ្វីខ្លះដែរម៉ាពេលម៉ាធំឡើងណា?

ខ៖ ស្រម៉ៃតែអ្នកមានអូនតែវាទៅជាអ្នកមានវាមិនរួច វានៅតែអ្នកក្រតែមួយចប់ចេះឯង ចង់មានឡានជិះនឹងគេតែទៅមិនរួច។

ក៖ ចុះបើសិនជាម៉ាអាចប្រាប់ទៅកាន់កូនចៅជំនាន់ក្រោយៗរបស់ម៉ា តើម៉ាចង់ផ្តាំផ្ញើរអ្វីដល់ពួកគេអត់?

ខ៖ ចង់ផ្តាំដែរថាឲ្យកូនចៅខំត្រិះរិះទៅកុំឲ្យវាយកគំរូខ្ញុំវាក្រណាស់ ជីវិតនោះវាវេទនាជាងអីទៀត ឲ្យគេខំរៀនខំធ្វើការធ្វើងារទៅដើម្បីបានអនាគតគេល្អទៅណា ព្រោះខ្ញុំជិវិតវាអ្នកក្រនៅតែដាបតែរហូត។

ក៖ ចាសមានអ្វីបន្ថែមទៀតទេម៉ា?

ខ៖ អត់ មានតែប៉ុណ្ណោះឯង។

ក៖ ចាស ចឹងខ្ញុំសូមថ្លែងអំណរគុណដែលម៉ាបានចំណាយពេលវេលាដើម្បីឲ្យខ្ញុំធ្វើការសម្ភាសន៍ម៉ា ចាសខ្ញុំសូមជូនពរឲ្យម៉ាមានសុខភាពល្អ និងមានសុភមង្គលណា។

ខ៖ សាធុ។